कहा- वापिस करो, महारानी विक्टोरिया को ‘गिफ्ट’ मिला था; भारत के कोहिनूर से भी कनेक्शन
हाल ही में किंग चार्ल्स पत्नी क्वीन कंसार्ट कैमिला को रानी का खिताब दिया गया। इस सेरेमनी के दौरान रानी कैमिला ने एक हार पहना था, जिस पर पड़ोसी देश पाकिस्तान में बवाल मचा है।
हाल ही में किंग चार्ल्स की ताजपोशी हुई। देश-दुनिया के मेहमानों के बीच ताजपोशी की कई चीजों ने सुर्खियां बटोरी। इसमें जहां किंग चार्ल्स को राजा की उपाधि दी गई, वहीं उनकी पत्नी क्वीन कंसार्ट कैमिला को रानी का खिताब दिया गया। इस सेरेमनी के दौरान रानी कैमिला ने एक हार पहना था, जिस पर पड़ोसी देश पाकिस्तान में बवाल मचा है। लेकिन पाकिस्तानी एक्ट्रेस उशना शाह ने इस नेकलेस के बहाने पाकिस्तान में चल रही मौजूदा राजनीतिक उठापटक को निशाने पर लिया।
कभी लाहौर खजाने का हिस्सा था कोरोनेशन नेकलेस 
किंग चार्ल्स III के कोरोनेशन सेरेमनी में रानी कैमिला ने एक चमकदार हीरे का हार पहना था। उस हार में लाहौर का हीरा जड़ा है, जो ‘लाहौर डायमंड’ के नाम से भी जाना जाता है। यह हीरा कभी लाहौर खजाने का हिस्सा था। राजा की पत्नी को मूल रूप से पाकिस्तानी गहने में देख कई लोगों ने नाराजगी जाहिर की। वहीं, एक्ट्रेस उशना शाह ने ट्वीट करके लिखा- ‘मेरी राय में यह एक दुखद हकीकत है। अगर चोरी किए गए सभी गहने उपमहाद्वीप में, खासकर हमारे यहां होते, तो क्या वे अब तक म्यूजियम में सेफ रहते, देश की संपत्ति बने रहते? कम से कम इस तरह से हमारे पास उपनिवेशवादियों (दूसरे देशों को अपना गुलाम बनाने वाले) पर उंगली उठाने का एक मौका तो है। आज हम उन लोगों के बहाने अपनी चमकदार विरासत को टीवी पर तो देख सकते हैं। हालांकि यह अलग बहस है कि अगर उन्होंने हमें गुलाम ही न बनाया होता तो हमारे सारे गहने यहीं होते।'
बता दें कि पाकिस्तान में इस समय पूर्व प्रधानमंत्री इमरान खान पर चल रहे तोशाखान मामले की सुनवाई चल रही है। इमरान पर आरोप हैं कि उन्होंने सरकारी खजाने में रखे जाने वाले कीमती गिफ्ट को चुपचाप बेच दिया था। उशना का इशारा इसी ओर है कि पाकिस्तान में सरकारी खजाने में भी चीजें सुरक्षित नहीं रहतीं।
क्या है ‘लाहौर डायमंड’ की कहानी
साल 1849 में ब्रिटेन ने अविभाजित भारत पर कब्जा करने के दो साल बाद यानी कि 1851 में लाहौर डायमंड महारानी विक्टोरिया को 'गिफ्ट' किया था। तब से ये महारानी के ज्वेलरी कलेक्शन का हिस्सा रहा। रॉयल कलेक्शन ट्रस्ट के अनुसार, इसके लिए 'गिफ्ट' शब्द बहुत ज्यादा विवादास्पद है। इस हीरे के हार में कुल 26 हीरे जड़े हैं, जिसमें 22.48 कैरेट के पेंडेंट भी शामिल है। ‘लाहौर डायमंड' पहले शानदार तैमूर रूबी नेकलेस का हिस्सा था। ये हार पीढ़ी दर पीढ़ी शाही लोगों को दिया गया। द इंडिपेंडेंट की रिपोर्ट के अनुसार, इस नायाब आभूषण को साल 1902, 1911, 1937 और 1953 में ब्रिटिश राजशाही में राज्याभिषेक के दौरान भी पहना गया था। इसे ‘कोरोनेशन नेकलेस’ भी कहा जाता है।
लाहौर डायमंड के साथ कोहिनूर की बाली
क्वीन कैमिला ने हार के साथ मैचिंग हीरे की बालियां पहनी थीं, जो कभी कोहिनूर का हिस्सा रहा था। कोहिनूर दुनिया के सबसे बड़े कटे हुए खूबसूरत हीरों में से एक है, जिसे औपनिवेशिक युग के दौरान ईस्ट इंडिया कंपनी ने भारत से लिया और एक बार फिर से महारानी विक्टोरिया के सामने तोहफे के रूप में पेश किया। उस वक्त पाकिस्तान, ब्रिटिश शासित भारत का हिस्सा था और अफगानिस्तान ने भी 1947 में विभाजन के बाद से इसके स्वामित्व का दावा किया है।
इस पोल पर अपने विचार साझा करते चलिए...
कोहिनूर के मालिकाना हक पर होता रहा विवाद
महरानी विक्टोरिया के ताज में चमकता ब्लू हीरा कोहिनूर है। इस लेकर भी खूब विवाद होते रहे हैं। जब भी कोई खास मौका होता है भारतीयों को कोहिनूर याद आ जाता है और वो उस वापस करने की बात करते हैं। कोहिनूर दुनिया का सबसे मशहूर हीरा है। 105.6 कैरेट के कोहिनूर का मालिकाना हक विवादित है। ये साल 1849 से ब्रिटिश क्राउन का हिस्सा है। इस पर सिर्फ भारत अपना हक नहीं जताता बल्कि कई देशों ने भी दावा किया है। इस पर दावा करने वाले सभी देशों की मांग वापस करने की ही होती है। इस हीरे का मूल रूप से वजन 191 कैरेट था, लेकिन इसकी चमक बढ़ाने के लिए इसे 1852 में शाही जौहरी लंदन के गैरार्ड ने फिर से बनाया था।
कई फेमस सीरियल का चेहरा रही हैं उशना शाह 
उशना शाह पाकिस्तानी-कनाडाई एक्ट्रेस हैं, जो उर्दू टेलीविजन सीरीज में काम करती हैं। उन्होंने कनाडा की यॉर्क यूनिवर्सिटी से पढ़ाई की है। साल 2013 में ‘मेरे ख्वाबों के दीए’ से उन्होंने अपने एक्टिंग करियर की शुरुआत की। लेकिन उन्हें पहचान 2014 में मिली, जब उन्होंने 'बशर मोमिन' सीरियल में काम किया। इसके अलावा कई फेमस सीरियल का चेहरा रही हैं। इसमें ‘परिजादा’ भी शामिल है। उशना टीवी और रेडियो आर्टिस्ट इस्मत ताहिरा की बेटी हैं।
भारतीय ब्राइड की तरह तैयार होने पर झेल चुकी हैं ट्रोलिंग
उशना ने हाल ही में प्रोफेशनल गोल्फर हमाजा अमीन से शादी की है। अपनी शादी में उशना भारतीय दुल्हन की तरह तैयार हुई थीं. उन्होंने लाल और गोल्डन रंग के लंहगे के साथ झुमके और माथापट्टी पहनी थी। उशना के इस लुक के लिए उनके देश में काफी बवाल मचा। लोगों ने उशना को इतना ट्रोल किया कि उन्हें इंस्टाग्राम से हटना पड़ा। अपने देश में भले ही उन्हें ट्रोलिंग झेलनी पड़ी हो लेकिन ओवरऑल उनका वेडिंग लुक काफी वायरल हुआ।